În februarie 2013, un reporter de la Daily Mail a aterizat în Ferentari. Guy Adams a găsit niște boschetari cu buzele crăpate și brațele ciuntite, i-a tras în poze și a speriat vestul cu următorul titlu: „«We want to get in your country before someone locks the door»: shocking investigation into the coming wave of immigration from Romania and Bulgaria”.

Articolul a fost publicat cu un an înainte de eliminarea restricțiilor de pe piața muncii pentru români și bulgari. Reporterii susțineau că cei patru amărâți, care-și beau zilele și nopțile sub o țeavă cu apă caldă, urmau să plece în Anglia, la muncă.

Colegul nostru, Ștefan Mako, s-a dus să-i caute pe fioroșii invadatori. Oamenii nu aveau niciun plan de plecare. „Erau distruși”, își amintește. „Mergeau până la butic să-și cumpere de băut și asta era viața lor. Stăteau în niște cartoane, dormeau toată ziua, abia vorbeau. Erau morți.”

Englezii le-au adus mâncare, niște bani și țigări. Atunci când i-au întrebat dacă ar vrea să meargă în Anglia la muncă, au spus da. „Păi, dacă sunt bani, cum să nu? Fratele meu, dacă-mi dai un loc de muncă, eu vin acum!”

Pentru străini e super simplu să mintă, spune Mako. „Când nu te verifică nimeni, e ușor să-ți construiești o aură de mare profesionist. Ești la 3000 de km, ești super credibil și multi-premiat. E și o chestie de standarde ale întreprinderii la care lucrezi. Nu știu dacă cineva de la BBC ar face așa ceva.”

„Publicațiile fac enorm de mulți bani cu subiecte din astea”, spune Jon Danzig, fost jurnalist BBC, autorul a mai multor articole în care a analizat derapajele etice în presa britanică.

„Știrile false care promovează xenofobia sunt foarte profitabile. Gândiți-vă la următorul lucru: The Guardian are probleme financiare, The Independent a renunțat la ediția printată, jurnaliștii de la Daily Express n-au avut o mărire de salariu de ani de zile, însă Daily Mail, care publică articole false aproape constant, are cea mai populară ediție online din lume – 190 de milioane de vizitatori pe lună!”

„Toată combinația asta de jurnalism precar și minciuni despre România și Uniunea Europeană a adus țara noastră în punctul în care se află acum”, crede fostul jurnalist BBC. „Nu mai e vorba doar despre Brexit, e despre ce fel de țară vrem să avem. Iar drumul ăsta e unul greșit.”